सुजानगंज के गौरी शंकर धाम, जलालपुर के त्रिलोचन महादेव, धर्मापुर के ऐतिहासिक शिव मंदिर सहित अन्य शिवालयों में सावन के पहले दिन भगवान शंकर की पूजा के लिए भक्तों की भारी भीड़ रही। भोर से शुरू हुआ दर्शन पूजन का सिलसिला दिनभर जारी रहा। कई शिव मंदिरों पर कांवरियों ने बाबा भोले शंकर का जलाभिषेक किया। बाजार में फूल और पूजन सामग्रियों की दुकानों पर भी भीड़ देखी गई। नौ जुलाई को सावन के पहले सोमवार पर व्रत रख कर श्रद्धालु महिलाएं और पुरुष विधिवत भगवान शंकर की पूजा अर्चना करेंगे। सुजानगंज: ऐतिहासिक गौरी शंकर धाम में सावन के पहले दिन करीब पांच हजार कांवरियों ने जलाभिषेक किया। मंगलवार रात से ही कांवरियों के पहुंचने का सिलसिला शुरू हो गया था। सावन के पहले दिन से धाम परिसर में लगा मेला दो अगस्त तक चलेगा। भीड़ को ध्यान में रखते हुए एसओ निहार नंदन कुमार हमराहियों के साथ धाम परिसर का चक्रमण करते रहे। गौरी शंकर धाम समिति के अध्यक्ष राजा राम तिवारी, कोषाध्यक्ष लाल बिहारी तिवारी, सचिव सुधीर तिवारी, पुजारी हृदयानंद सरस्वति नागा बाबा व्यवस्था की देखरेख में लगे रहे। यहां बता दें कि आसपास के इलाकों में गौरी के साथ शंकर जी का स्वयंभू शिवलिंग सिर्फ सुजानगंज में ही है।